
**  **

**ΚΑΝΟΝΙΣΜΟΣ ΛΕΙΤΟΥΡΓΙΑΣ**

**ΕΘΝΙΚΟΥ ΔΙΚΤΥΟΥ ΣΥΝΔΕΔΕΜΕΝΩΝ ΣΧΟΛΕΙΩΝ ΤΗΣ UNESCO**

**(ASSOCIATED SCHOOLS NETWORK)**

**Α) ΕΙΣΑΓΩΓΗ**

* ΧΑΡΑΚΤΗΡΙΣΤΙΚΑ ΣΧΟΛΕΙΩΝ- ΜΕΛΩΝ ΤΟΥ ΔΙΚΤΥΟΥ

Τα σχολεία μέλη του Δικτύου Συνδεδεμένων Σχολείων της UNESCO (Associated Schools network/ASPnet) , προωθούν τις αξίες και τις αρχές που κατοχυρώνονται στο **Σύνταγμα της UNESCO** και στον **Χάρτη των Ηνωμένων Εθνών**, συμπεριλαμβανομένων των θεμελιωδών δικαιωμάτων, της ανθρώπινης αξιοπρέπειας, της ισότητας των φύλων, της κοινωνικής προόδου, της ελευθερίας, της δικαιοσύνης και της δημοκρατίας. Οι μαθητές/τριες που συμμετέχουν σε ένα πρόγραμμα του Δικτύου αποκομίζουν πολλαπλά οφέλη:

* αποκτούν γνώσεις και δεξιότητες μέσα από μια βιωματική διαδικασία,
* γίνονται μέρος του προγράμματος, συμμετέχουν, δημιουργούν, γίνονται ενεργοί ενημερωμένοι πολίτες,
* συμβάλλουν στην ανάπτυξη του τόπου τους και μέσα από την επικοινωνία με νέους/νέες από άλλες χώρες αποκτούν τη δυνατότητα να προβάλουν τον τόπο τους έξω από τα σύνορα του σχολείου, της γειτονιάς, της χώρας και συγχρόνως να προβάλουν τον κόσμο στην τάξη τους, στο σχολείο τους, στον τόπο τους,
* αναπτύσσουν την αίσθηση ότι ανήκουν στην παγκόσμια κοινότητα, συμβάλλοντας στην επίτευξη των **Στόχων Βιώσιμης Ανάπτυξης** των Ηνωμένων Εθνών (SDGs).
* ΑΠΟΣΤΟΛΗ ΤΟΥ ΔΙΚΤΥΟΥ

Το ASPnet αποτελεί ένα Δίκτυο σχολείων προσχολικής, πρωτοβάθμιας, δευτεροβάθμιας και επαγγελματικής εκπαίδευσης τα οποία δεσμεύονται να προωθήσουν τις προτεραιότητες του διεθνούς οργανισμού και να εργαστούν για αυτές συμβάλλοντας στην επίτευξη των Στόχων Βιώσιμης Ανάπτυξης των Ηνωμένων Εθνών για μια πιο **δίκαιη, ειρηνική και χωρίς αποκλεισμούς ανάπτυξη**. Ως παγκόσμιο δίκτυο, ενθαρρύνει τη συνεργασία, την ανταλλαγή γνώσεων και τις συμπράξεις μεταξύ σχολείων σε όλο τον κόσμο που μοιράζονται τις ίδιες αξίες και τις ίδιες απόψεις.

* ΣΤΟΧΟΙ ΤΟΥ ΔΙΚΤΥΟΥ

Πρωταρχικός στόχος της λειτουργίας του Δικτύου είναι η υπεράσπιση της ειρήνης ***“to build the defenses of peace in the minds of children and young people”*** εισάγοντας τις αξίες και τους στόχους της UNESCO κατά κύριο λόγο στην οργάνωση, στα μαθήματα, στα προγράμματα και γενικότερα στην κουλτούρα των συμμετεχόντων σχολείων.

Εστιάζει στους τέσσερις πυλώνες της εκπαίδευσης[[1]](#footnote-1) όπως καθορίζονται στην έκθεση της Επιτροπής της UNESCO για την Εκπαίδευση για τον 21ο Αιώνα και ιδιαίτερα στο ***«μαθαίνουμε να συμβιώνουμε».***

Αποτελεί ένα δίκτυο σχολείων αφοσιωμένων στην παροχή ποιοτικής εκπαίδευσης με στόχο την εδραίωση της ειρήνης, της ελευθερίας, της δικαιοσύνης και της ανάπτυξης, ένα σχολείο ανοιχτό στην κοινωνία, που προετοιμάζει τους μαθητές/τριες ως ενεργούς πολίτες, πολίτες του κόσμου.

* ΣΤΡΑΤΗΓΙΚΗ ΤΟΥ ΔΙΚΤΥΟΥ

Η στρατηγική του Δικτύου ASPnet, που για την περίοδο 2014-2021 έχει τίτλο ***"Παγκόσμιο Δίκτυο Σχολείων για την αντιμετώπιση των Παγκόσμιων Προκλήσεων"****,* εστιάζει σε δύο προτεραιότητες: την Εκπαίδευση για την Αειφόρο Ανάπτυξη (Education for Sustainable Development/ESD) και την Εκπαίδευση για την Παγκόσμια ιδιότητα του Πολίτη (Global Citizenship Education/GSED) οι οποίες περιλαμβάνονται στον Στόχο 4.7 της «Ατζέντα 2030».

* Ως προς την ***Εκπαίδευση για την Αειφόρο Ανάπτυξη***, υπογραμμίζεται πόσο σημαντική είναι για όλους τους μαθητές/τριες η απόκτηση αξιών, στάσεων, δεξιοτήτων και γνώσεων που συμβάλουν στην αειφόρο ανάπτυξη και παρέχουν τη δυνατότητα στους νέους να λαμβάνουν τεκμηριωμένες αποφάσεις, να δρουν υπεύθυνα και να γίνονται παράγοντες αλλαγής στα σχολεία, τις κοινότητες και τις κοινωνίες τους.

Η ***Ολιστική Σχολική Προσέγγιση (Whole School Approach)***  για το μετασχηματισμό του περιβάλλοντος μάθησης και κατάρτισης, όπως ορίζεται στο Παγκόσμιο Πρόγραμμα Δράσης για την Εκπαίδευση για την Αειφόρο Ανάπτυξη (2015-2019), καθοδηγεί πολλά σχολεία ASPnet στις δραστηριότητές τους στον τομέα αυτό. Αυτό σημαίνει ότι τα σχολεία προσπαθούν να ενσωματώσουν στο πρόγραμμα σπουδών θέματα αειφορίας ενισχύοντας παράλληλα τη διαδραστική και συμμετοχική διδασκαλία και μάθηση που ενθαρρύνει την κριτική σκέψη και επιφέρει αλλαγές στη στάση των μαθητών/τριων. Ολόκληρο το σχολείο αξιοποιείται ως μαθησιακό περιβάλλον που λειτουργεί με φιλικό προς το περιβάλλον τρόπο συνδέοντας το έργο του με δραστηριότητες αειφόρου ανάπτυξης στην τοπική κοινότητα.

* Ως προς την ***Εκπαίδευση για την Παγκόσμια Ιδιότητα του Πολίτη*** επισημαίνεται η ενδυνάμωση των μαθητών/τριών όλων των ηλικιών ώστε να αναλάβουν ενεργό ρόλο στην αντιμετώπιση και επίλυση των παγκόσμιων προκλήσεων και να συμμετέχουν ενεργά για έναν πιο ειρηνικό, ανεκτικό, συμπεριληπτικό, ασφαλή, κόσμο. Η Εκπαίδευση για την Παγκόσμια Ιδιότητα του Πολίτη καλύπτει τρεις τομείς μάθησης: τον γνωστικό, τον κοινωνικο-συναισθηματικό και τον συμπεριφορικό. Μέσα από κάθε έναν προάγει συγκεκριμένους μαθησιακούς στόχους για τους νέους:
* Γνωστικός: να αποκτήσουν γνώσεις, κατανόηση και κριτική σκέψη για τα παγκόσμια θέματα και την αλληλοσύνδεση των χωρών και των διαφόρων πληθυσμών.
* Κοινωνικο-συναισθηματικός: να έχουν την αίσθηση ότι ανήκουν σε μια κοινή ανθρωπότητα, μοιράζονται αξίες και ευθύνες αλλά και να κατανοήσουν τη διαφορετικότητα.
* Συμπεριφορικός: να αναλάβουν υπεύθυνη και ενεργή δράση σε τοπικό, εθνικό και παγκόσμιο επίπεδο για έναν πιο ειρηνικό και αειφορικό κόσμο.
* ΘΕΜΑΤΙΚΑ ΠΕΔΙΑ ΔΡΑΣΗΣ ΣΤΟ ΠΛΑΙΣΙΟ ΤΗΣ ΣΤΡΑΤΗΓΙΚΗΣ ΤΟΥ ΔΙΚΤΥΟΥ

Λαμβάνοντας υπόψη το ανωτέρω πλαίσιο, οι προτεινόμενες από την UNESCO, θεματικές ενότητες/άξονες για την ένταξη στη διδασκαλία, την εκπόνηση προγραμμάτων, το σχεδιασμό δράσεων, τη διοργάνωση εκδηλώσεων κλπ., για τα σχολεία μέλη του Δικτύου είναι:

* Εκπαίδευση για την Αειφορία και Αειφόρος Τρόπος Διαβίωσης (Education for Sustainable Development and Sustainable Lifestyles)
* Εκπαίδευση για την Παγκόσμια Ιδιότητα του Πολίτη και Πολιτισμός της Ειρήνης (Education for Global Citizenship and a Culture of Peace)
* Διαπολιτισμική Μάθηση, Διαφορετικότητα και Πολιτιστική Κληρονομιά (Intercultural Learning, Diversity and Cultural Heritage)
* ΕΤΗΣΙΑ ΘΕΜΑΤΙΚΗ ΕΣΤΙΑΣΗ ΓΙΑ ΤΑ ΣΧΟΛΕΙΑ ΜΕΛΗ ΤΟΥ ΕΘΝΙΚΟΥ ΔΙΚΤΥΟΥ

Στην αρχή κάθε έτους ο Εθνικός Συντονιστής, σε συνεργασία με την Ελληνική Εθνική Επιτροπή για την UNESCO, προτείνει θέματα στα σχολεία του Δικτύου τα οποία συνάδουν με τις προτεραιότητες του διεθνούς οργανισμού και την Ατζέντα 2030 των Ηνωμένων Εθνών.

**Β) ΔΙΑΔΙΚΑΣΙΑ ΕΝΤΑΞΗΣ ΤΩΝ ΣΧΟΛΙΚΩΝ ΜΟΝΑΔΩΝ**

1ο στάδιο:

Το σχολείο που ενδιαφέρεται να ενταχθεί στο Δίκτυο συμπληρώνει το ειδικό έντυπο αίτησης (ΠΑΡΑΡΤΗΜΑ Ι) και το καταθέτει στον Εθνικό Συντονιστή στο Υπουργείο Παιδείας και Θρησκευμάτων, με κοινοποίηση του αιτήματος ηλεκτρονικά στην Ελληνική Εθνική Επιτροπή για την UNESCO ([unescogr@mfa.gr](mailto:unescogr@mfa.gr)) στο Τμήμα Διεθνών Σχέσεων της Διεύθυνσης Ευρωπαϊκών και Διεθνών Θεμάτων. Η αίτηση συνοδεύεται από :

α) πρακτικό του συλλόγου διδασκόντων για την αποδοχή του Κανονισμού Λειτουργίας

β) περιγραφή του προγράμματος προς υλοποίηση (ΠΑΡΑΡΤΗΜΑ ΙΙ)

2ο στάδιο

Ο Εθνικός Συντονιστής λαμβάνει την αίτηση και τα συνοδευτικά έγγραφα (ΠΑΡΑΡΤΗΜΑΤΑ 1,2) και στη συνέχεια ενημερώνει με ηλεκτρονικό μήνυμα το σχολείο ότι βρίσκεται σε καθεστώς «υπό ένταξη» για το τρέχον σχολικό έτος. Στο τέλος του πρώτου σχολικού έτους συμμετοχής, το σχολείο συμπληρώνει το έντυπο υποβολής ετήσιας έκθεσης και το υποβάλει στον Εθνικό Συντονιστή ώστε να διαπιστωθεί ότι η σχολική μονάδα έχει λειτουργήσει ως εν δυνάμει σχολείο ASPnet.

3ο στάδιο

Η σχολική μονάδα αφού λάβει την έγκριση από τον Εθνικό Συντονιστή, υποβάλει «εκδήλωση ενδιαφέροντος» μέσω της πλατφόρμας της UNESCO “ΟΤΑ/On line Tool Platform” δηλώνοντας μεταξύ των στοιχείων που ζητούνται, την ηλεκτρονική διεύθυνση στην οποία θα λαμβάνει τα μηνύματα από την UNESCO. Στη συνέχεια ακολουθείται η οριζόμενη από την UNESCO διαδικασία:

α) ο Εθνικός Συντονιστής δέχεται το αίτημα μέσω της πλατφόρμας,

β) σε περίπτωση έγκρισης αποστέλλεται στο σχολείο αυτομάτως από την πλατφόρμα δεύτερη φόρμα με περισσότερα πεδία προς συμπλήρωση και υποβολή,

γ) η συμπληρωμένη δεύτερη φόρμα αποστέλλεται αυτομάτως στον Εθνικό Συντονιστή ο οποίος δίνει την τελική έγκριση,

δ) το αρμόδιο τμήμα της UNESCO διερευνά την πρόταση και προχωρά στην επίσημη πιστοποίηση:

- στέλνει επιστολή στον Εθνικό Συντονιστή και στον/στην Διευθυντή/τρια του σχολείου

- το σχολείο λαμβάνει το «πιστοποιητικό ένταξης» μέσω του Εθνικού Συντονιστή.

**Μετά την ανωτέρω διαδικασία το σχολείο εντάσσεται στο Δίκτυο με τριετή πλήρη συμμετοχή (full membership),** η οποία εξετάζεται εκ νέου μετά την τριετία.

Η χρήση του λογότυπου (Member of) είναι δυνατή **μόνον από τα επισήμως πιστοποιημένα σχολεία και κατόπιν γραπτής έγκρισης από τον Εθνικό Συντονιστή.** Η χρήση οποιουδήποτε άλλου λογότυπου που εμπεριέχει το ειδικό σχήμα και το όνομα της UNESCO απαγορεύεται ρητά. Επίσης, πρέπει να υπάρχει προσεκτική διατύπωση στο όνομα του Δικτύου και τη συμμετοχή του σχολείου σε αυτό. Τα σχετικά ερωτήματα μπορούν να απευθύνονται τόσο στον Εθνικό Συντονιστή όσο και στην Ελληνική Εθνική Επιτροπή για την UNESCO[[2]](#footnote-2).

Το πιστοποιητικό «επίσημου μέλους» αναρτάται σε εμφανές μέρος του σχολείου.

**Γ) ΥΠΟΧΡΕΩΣΕΙΣ ΤΩΝ ΣΧΟΛΙΚΩΝ ΜΟΝΑΔΩΝ**

* Προκειμένου να υποβάλει την αρχική αίτηση για την ένταξη στο Δίκτυο, το σχολείο οφείλει να έχει ορίσει **συντονιστή** (μεταξύ των εκπαιδευτικών του σχολείου), το όνομα του οποίου αναγράφεται στο πρακτικό. Ο συντονιστής θα πρέπει να είναι μόνιμος εκπαιδευτικός στο σχολείο προκειμένου να διασφαλίζεται η συνέχεια. Είναι υπεύθυνος για την επικοινωνία με τον Εθνικό Συντονιστή, την ενημέρωση του συλλόγου διδασκόντων, τη σύνταξη της ετήσιας έκθεσης καθώς και την ενημέρωση της πλατφόρμας ΟΤΑ. Υπογραμμίζεται ότι τα e-mail επικοινωνίας, τόσο του σχολείου όσο και του συντονιστή, θα πρέπει να είναι σταθερά καθώς είναι απαραίτητα για την αποστολή ενός κωδικού από την UNESCO για την πρόσβαση στην πλατφόρμα ΟΤΑ.
* Το σχολείο, με ευθύνη του συντονιστή που έχει οριστεί, ενημερώνει σε τακτική βάση την πλατφόρμα ΟΤΑ της UNESCO για τις δράσεις του (βίντεο, φωτογραφίες, περιγραφή project) με στόχο την καλύτερη παρακολούθηση των δράσεων του Δικτύου τόσο από την UNESCO όσο και από τα άλλα Εθνικά Δίκτυα. Αυτό μπορεί να οδηγήσει σε ανάπτυξη συνεργασιών των σχολικών μονάδων με σχολεία άλλων χωρών ακόμη και στην εύρεση εταίρων στο πλαίσιο των ευρωπαϊκών προγραμμάτων.
* Στην αρχή του σχολικού έτους γίνεται ο ετήσιος σχεδιασμός των δράσεων σύμφωνα με τις θεματικές ενότητες. Κατά τον αρχικό σχεδιασμό λαμβάνεται υπόψη ότι καθώς πρόκειται για την ένταξη στο Δίκτυο του σχολείου ως συνόλου, θα πρέπει να εμπλακούν σε δραστηριότητες όσο το δυνατόν περισσότεροι εκπαιδευτικοί και μαθητές/τριες αξιοποιώντας υφιστάμενα προγράμματα: προγράμματα προτεινόμενα από την UNESCO, σχολικών δραστηριοτήτων, εγκεκριμένα από το Ινστιτούτο Εκπαιδευτικής Πολιτικής/ΙΕΠ, ευρωπαϊκά προγράμματα (Erasmus+, e-twinning), προγράμματα που υλοποιούνται από δομές (Περιφερειακά Κέντρα Εκπαιδευτικού Σχεδιασμού/ΠΕΚΕΣ, Κέντρα Περιβαλλοντικής Εκπαίδευσης/ΚΠΕ, Κέντρα Εκπαίδευσης για της Αειφορία/ΚΕΑ.
* Κάθε σχολικό έτος, το σχολείο ASPnet, συμμετέχει τουλάχιστον σε ένα παγκόσμιο ή περιφερειακό πρόγραμμα, διαγωνισμό ή καμπάνια που προτείνεται από την UNESCO ή σε σχετική εθνική δραστηριότητα η οποία προτείνεται από τον Εθνικό Συντονιστή.
* Κάθε σχολικό έτος, το σχολείο ASPnet, εορτάζει τουλάχιστον δύο από τις παγκόσμιες ημέρες που έχουν οριστεί από τον Οργανισμό Ηνωμένων Εθνών, τις οποίες επιλέγει από τον κατάλογο που υπάρχει στην πλατφόρμα ΟΤΑ, εμπλέκοντας το σύνολο του σχολείου.
* Κάθε σχολείο υποβάλλει στον Εθνικό Συντονιστή την Ετήσια Έκθεση Δραστηριοτήτων έως το τέλος Ιουνίου. Το έντυπο αποστέλλεται στα σχολεία από τον Εθνικό Συντονιστή. Στη συνέχεια ο Εθνικός Συντονιστής υποβάλλει Έκθεση Δραστηριοτήτων του Δικτύου τόσο στην Ελληνική Εθνική Επιτροπή για την UNESCO όσο και στο διεθνή οργανισμό.
* Κάθε σχολείο-μέλος, ως ένα σχολείο ανοικτό προς την κοινωνία και ως «πρέσβης» των αρχών και των ιδανικών της UNESCO διοργανώνει ενημερωτικές συναντήσεις για γονείς και φορείς όπως το Δήμο.
* Οι σχολικές μονάδες που είναι πλήρη μέλη, συμμετέχουν σε πιλοτικά προγράμματα της UNESCO τα οποία προτείνονται μέσω του Εθνικού Συντονιστή και της Ελληνικής Εθνικής Επιτροπής για την UNESCO.
* Η ενημέρωση των σχολικών μονάδων από τον Εθνικό Συντονιστή γίνεται κυρίως μέσω ηλεκτρονικού ταχυδρομείου, καθότι η πληροφόρηση από την UNESCO είναι συχνή. Ως εκ τούτου, οι συντονιστές κάθε σχολικής μονάδας παρακολουθούν το ηλεκτρονικό τους ταχυδρομείο σε τακτά χρονικά διαστήματα.

Επίσης, θα ήταν καλό να παρακολουθούν συχνά:

α) την ιστοσελίδα του Δικτύου: <https://aspnet.unesco.org/en-us>

β) το ηλεκτρονικό περιοδικό: <https://unesdoc.unesco.org/ark:/48223/pf0000368992>

**Δ) ΤΡΟΠΟΣ ΛΕΙΤΟΥΡΓΙΑΣ ΤΩΝ ΣΧΟΛΙΚΩΝ ΜΟΝΑΔΩΝ ΤΟΥ ΔΙΚΤΥΟΥ**

Η σχολική μονάδα ξεκινώντας τη λειτουργία της είτε στο στάδιο «υπό ένταξη» είτε σε καθεστώς «πλήρους μέλους» στην αρχή της σχολικής χρονιάς αναπτύσσει και υποβάλει στον Εθνικό Συντονιστή το Ετήσιο Σχέδιο Δράσεων. Σε αυτό δύναται να περιλαμβάνονται:

* Συμμετοχή σε πιλοτικά εκπαιδευτικά εργαλεία ή υλικό της UNESCO
* Συμμετοχή σε διαγωνισμούς της UNESCO, των Ηνωμένων Εθνών ή άλλων διεθνών και περιφερειακών οργανισμών
* Αξιοποίηση εκπαιδευτικού υλικού της UNESCO
* Εκδηλώσεις ή εκπόνηση έργου (project) για τουλάχιστον δύο Παγκόσμιες Ημέρες της UNESCO
* Διοργάνωση εκδηλώσεων ή δραστηριότητας σχετικά με τα Εθνικά Έτη
* Συμμετοχή σε προγράμματα σχολικών δραστηριοτήτων με θεματικές που συνδέονται με τις θεματικές του Δικτύου
* Εκπόνηση προγραμμάτων που συνδέονται με τους Στόχους Βιώσιμης Ανάπτυξης
* Συμμετοχή σε ευρωπαϊκά προγράμματα με θεματικές του Δικτύου (Erasmus+, e-twinning)
* Κοινές δράσεις μεταξύ των σχολείων του Δικτύου

**Ε) ΑΝΑΠΤΥΞΗ ΣΥΝΕΡΓΑΣΙΩΝ ΜΕ ΑΛΛΟΥΣ ΦΟΡΕΙΣ**

Προκειμένου να υλοποιηθεί το Σχέδιο Δράσης του σχολείου και οι δραστηριότητες που περιλαμβάνονται σε αυτό (σύμφωνα με την ολιστική σχολική προσέγγιση-whole school approach), το σχολείο μπορεί να αναπτύξει συνεργασίες με άλλους φορείς ή υπηρεσίες του Υ.Π.ΑΙ.Θ. σε συνεννόηση με τον Εθνικό Συντονιστή και την Ελληνική Εθνική Επιτροπή για την UNESCO όπως ενδεικτικά:

* Το Υπουργείο Πολιτισμού και Αθλητισμού
* Έδρες UNESCO
* Εθνικοί Φορείς Διαχείρισης του Παγκόσμιου Δικτύου Γεωπάρκων της UNESCO
* Το Ελληνικό Κέντρο Θαλασσίων Ερευνών
* Μουσεία
* ΜΚΟ με προγράμματα εγκεκριμένα από το ΙΕΠ

Το ανωτέρω κείμενο είναι δεσμευτικό για όλες τις σχολικές μονάδες του ελληνικού Δικτύου (πλήρη μέλη και μέλη υπό ένταξη) των Συνδεδεμένων Σχολείων της UNESCO και έχει βασιστεί στον Οδηγό για τους Εθνικούς Συντονιστές[[3]](#footnote-3) και στον Οδηγό για τα μέλη[[4]](#footnote-4) που έχει εκδώσει η UNESCO (Guide for members).

1. Learning to be, learning to do, learning to know, learning to live together [↑](#footnote-ref-1)
2. <https://unescohellas2.wordpress.com/> (υπό κατασκευή). [↑](#footnote-ref-2)
3. <https://unesdoc.unesco.org/ark:/48223/pf0000261994> [↑](#footnote-ref-3)
4. <https://unesdoc.unesco.org/ark:/48223/pf0000368992> [↑](#footnote-ref-4)